Bejaarde egpaar op Wes-Kaapse plaas vermoorElmien en Piet Steyn. Foto: Facebook ŉ Egpaar van Bonnievale in die Wes-Kaap is Donderdagmiddag in hul plaashuis aangetref nadat hulle glo met ŉ haelgeweer doodgeskiet is. Sers. Noloyiso Rwexana, polisiewoordvoerder, sê die egpaar (in hul 70’s), wat intussen geïdentifiseer is as Piet en Elmien Steyn, is met skietwonde in hul bed aangetref. Hul voertuig is verlate op ŉ ander plaas aangetref. Dis nie bekend of enigiets anders geroof is nie. Sy sê geen ander besonderhede is nog bekend nie, maar speurders werk onverpoos om die bejaarde paartjie van die plaas Zandfontein se moordenaars op te spoor. Marius Müller, nasionale operasionele koördineerder van AfriForum, sê die tydlyn van die dubbele moord is nog nie bevestig nie, maar die Steyns is vermoedelik reeds Woensdagnag of Donderdag in die vroeë oggendure vermoor omdat hul voertuig Donderdag deur die loop van die dag opgemerk is. Piet Steyn se broer, Wikus, het Donderdagaand in ŉ Facebook-inskrywing wat intussen 2 000 keer gedeel is, geskryf Piet was soos ŉ pa vir hom. “Ek het die hoogste respek en agting vir hom gehad. [Piet en Elmien] se liefde vir hul kinders en kleinkinders en hul hulp in die gemeenskap is net oorskadu deur hul nederige lewe aan die Here se voete.” Hy sê die Steyn-egpaar sal onthou word vir hul harde werk, maar veral vir hul gasvryheid. “Ek vergewe diegene wat dié aaklige daad gepleeg het,” voeg hy by. Die polisie vra enigeen met inligting wat hulle in hul ondersoek kan help, moet Stop Misdaad by 08600 10111 bel.